google/wiki40b huggingface dataset:
Fuksia

Utbredelse

I Europa ble fuksiaene kjent tidlig i det 18. århundre, og utover 1800-tallet ble den utbredt som prydplante, og den er fremdeles en populær krukke- og balkongplante.
Det finnes rundt 100-110 arter av fuksia. Flesteparten er hjemmehørende i Sør-Amerika, med noen arter som har spredd seg nordover gjennom Mellom-Amerika opp til Mexico, og flere på New Zealand og Tahiti. En art, Fuchsia magellanica, brer seg så langt ut som til sørspissen av Sør-Amerika på Tierra del Fuego, i den kjølige tempererte sonen, og forvillede varianter av denne arten finnes på De britiske øyer. De fleste artene finnes likevel i den tropiske eller subtropiske sonen.
Fuksiaer er populære hageplanter, men bare de herdigste artene som Fuchsia magellanica kan unntaksvis dyrkes utendørs i spesielt milde områder langs kysten på sørvestlandet. Ellers overvintres plantene innendørs.

Utseende

De fleste fuksiaene er 0,2-4 m høye busker. En art som er hjemmehørende på New Zealand, Kotokutuku (Fuchsia excorticata) er, atypisk for plantefamilien, et 12-15 m høyt tre
Bladene er enten motstående, eller står i rosetter med 3-5 blader i hver rosett. De er lansettformede, 1-25 cm lange. Fuksiaarter kan være løvfellende eller alltidgrønne. Blomstene er svært dekorative hengende «dråper» eller «tårer», og kommer i store mengder gjennom sommeren og høsten. Tropiske arter blomstrer hele året. De har fire lange, smale begerblader og fire kortere, bredere kronblader. Griffelen strekker seg ofte langt ut av blomsterkronen, og er omkranset av åtte pollenbærere. Mange arter har skarpt røde begerblad og lilla kronblad, farger som tiltrekker seg kolibrier som bestøver plantene. Men fargene kan variere fra hvitt til mørkerødt, blålilla og oransje. Noen få har gultoner, og nyere hybrider har fått farven hvitt i forskjellige kombinasjoner. Fruktene er 5-25 mm lange, rødgrønne, dyprøde eller dyp lilla spiselige bær som inneholder mengder av svært små frø.

Stell

Fuksia krever lite stell og trives overalt, både i sol og på skyggefulle steder. De trives aller best i vandrende skygge, dvs. i litt sol og litt skygge jevnt fordelt mellom dag og ettermiddag. Planten slutter å vokse hvis det blir varmere enn 24 grader. Den trenger rikelig med vann.
Planten vokser fort og trenger gjerne å skifte pottestørrelse 3-4 ganger i løpet av en sesong. Fuksia trives med løs kvalitetsjord og gjerne hønsegjødsel med en gang veksten er i gang.
Visne blomster bør knipes av slik at planten blomstrer hele sommeren. Planten må oppbevares frostfritt. Hvis planten utsettes for kuldegrader er skadene uopprettelige.
Klippes om våren.
De får stå i fred for brunskogsnegler.
Fylkesvei 7682

Fylkesvei 7682 går mellom Selnes og Holmstad i Sortland kommune. Veien er 11,4 km lang og har asfaltdekke.
Veien tar av fra riksvei 820 på Selnes ved Sortlandssundet og går opp til Storvasshøgda (ca. 165 moh). Derfra følger veien Holmstaddalens nordside ned til Holmstad i Eidsfjorden. Veien passerer Storvatnet (135 moh.), som er hovedvannkilde for Sortland tettsted.
Frem til 2019 hadde veien betegnelsen fylkesvei 951.
Cat and Fiddle Inn

Cat and Fiddle Road

Vertshuset har gitt navn til «Cat and Fiddle Road», ei svingete veistrekning på A537, som går mellom Macclesfield i vest og Buxton i øst. Veien har vært beryktet for et høyt antall ulykker, spesielt blant motorsyklister, som ofte betrakter veien som en spennende teknisk utfordring. En undersøkelse gjort av The Automobile Association i 2003 utpekte veistrekningen som den farligste i Storbritannia.
Gong Xian

Gong Xian (forenklet kinesisk: 龚贤; tradisjonell kinesisk: 龔賢; pinyin: Gōng Xián; Wade-Giles: Kung Hsien, født ca. 1618 i Kunshan i provinsen Jiangsu i Kina, død 1689) var en kinesisk maler som regnes som den viktigste av de åtte mesterne fra Nanjing. Gong Xian regnes også som Nanjingskolens ledende maler.
Christian Lo

Heder

Los Bando var nominert til Krystallbjørnen i konkurranseprogrammet Generation Kplus på Filmfestivalen i Berlin i 2018. Bestevenner mottok Sølvklumpen for beste barnefilm 2009 fra Norske Kinosjefers Forbund. På Filmfestivalen i Berlin i 2010 var filmen nominert til Krystallbjørnen i konkurranseprogrammet Generation Kplus og på Barnefilmfestivalen i Montreal mottok Bestevenner «Special Prize by the International Jury» og «Special Prize by the Children's Jury». Christian Los kortfilmer har også mottatt flere priser på internasjonale filmfestivaler.
Angels in America (miniserie)

Del I: Millennium Approaches

Året er 1985, og USAs befolkning lever i skyggen av Ronald Reagans nykonservatisme og frykten for aids. Prior Walter (Justin Kirk) forteller kjæresten Louis (Ben Shenkman) at han har aids, og Louis – i frykt for å se kjæresten forfalle – velger å forlate ham. Prior blir stadig sykere og mer ensom, og Louis begynner etter hvert å føle seg ekstremt skyldig. En mystisk engel (Emma Thompson) åpenbarer seg for Prior og tvinger ham til å bli en profet.
Mormoneren Joe Pitt (Patrick Wilson) får hjelp av den kyniske republikaneren Roy Cohn (Al Pacino) til å skaffe en jobb hos justisdepartementet. Både Pitt og Cohn er skaphomser. Pitt er skamfull og i konflikt med sin egen religion, mens Cohn prøver så godt han kan å forsvare maktposisjonen sin. Pitts kone Harper (Mary-Louise Parker) er til stadighet høy på Valium, og hun hallusinerer ofte (noen ganger samtidig med Prior).

Del II: Perestroika

Prior får mental støtte av Pitts mor Hannah (Meryl Streep) og kameraten Belize (Jeffrey Wright). Pitt bestemmer seg for å dra fra kona si for å bo sammen med Louis, men de slår opp på grunn av ideologiske forskjeller. Roy får etter hvert diagnosen aids, og i det livet hans gradvis forfaller blir han hjemsøkt av spøkelset til Ethel Rosenberg (Streep). Prior havner etter hvert i himmelen, hvor han får valget om å bli eller å leve litt lenger.
B-type-asteroide

Karakteristikk

B-typen er generelt lik C-typen, men er forskjellig ved at den ultrafiolette absorpsjonen ved bølgelengder kortere enn 0,5 μm er liten eller ikke tilstedeværende; og spekteret er mer blålig enn rødt. Albedoen er også ofte høyere enn den til generelt veldig mørke C-typen. Spektroskopi av B-typer foreslår at overflaten til disse asteroidene består av anhydrerte silikater, hydrerte leiremineraler, organiske polymerer, magnetitt og sulfider. Det nærmeste man kommer B-type-asteroider er karbonkondrittmeteoritter som forsiktig har blitt varmet opp i laboratoriet.
Lhünzê

Lhünzê (tibetansk: ལྷུན་རྩེ་རྫོང་, Wylie: lhun rtse rdzong; kinesisk: 隆子县; pinyin: Lóngzǐ Xiàn) er et fylke i prefekturet Shannan i den autonome region Tibet i Folkerepublikken Kina.
Befolkningen var på 31 851 innbyggere i 1999.
Store deler av fylket ligger dessuten de facto under indisk kontroll og utgjør store deler av den indiske staten Arunachal Pradesh, men regnes av Kina å være tibetansk territorium og følgelig under kinesisk jurisdiksjon.
Torbjørn Orskaug

Storhamar

Orskaug kom til Storhamar for noen år siden som leder for TUK-utdanningen. Har var også keepertrener i Storhamar mens han var i klubben. Han var en del av flere trenerteam i løpet av denne tiden. Først sammen med Petter Salsten og Tommy Larsen i to perioder fra 2002 til 2005, senere i spann med Alexander Smirnov i 2007-09, hvor han blant annet var med på å lede laget til NM-gull 08. Han fungerte som sportssjef i samme periode og var hovedtrener i sesongen 08-09 fram til han trakk seg tilbake for å prøve noe nytt.
Rocha (departement)

Navn

Rocha er oppkalt etter Luis de Rocha, en argentinsk gaucho.

Kommuner

Rocha har fire kommuner (municipios): Castillos, Chuy, La Paloma og Lascano.
Democrazia e Socialismo

Democrazia e Socialismo (Demokrati og sosialisme) var et lite, italiensk sosialdemokratisk politisk parti. Grupperingen ble dannet i 2006 under betegnelsen Socialisti ed Europei som en fraksjon innen Democratici di Sinistra (DS). Initiativtagerne var Gavino Angius og Giuseppe Caldarola og bakgrunnen var dannelsen av Partito Democratico (PD), som de mente ikke var tilstrekkelig sosialdemokratisk. Denne grupperingen rundt Angius ønsket å forbli en del av Det europeiske sosialdemokratiske partiet. Grupperingen rundt Angius sluttet seg først til Sinistra Democratica (SD),men fant raskt ut at dette partiet gikk for langt til venstre, idet det ønsket et samarbeid med Rifondazione Comunista, Partito dei Comunisti Italiani og Federazione dei Verdi. Angius ønsket snarere et samarbeid med det mer sentrumsorienterte Socialisti Democratici Italiani (SDI). I september 2007 brøt derfor Angius med SD og dannet Partito Socialista sammen med SDI og en rekke mindre grupperinger. Partiet ser seg selv som en gjenopprettelse av det gamle Partito Socialista Italiano.
Albrecht Roser

Kunstnerisk virke

Roser var en av Tysklands mest kjente dukkespillere. Han var opprinnelig utdannet grafisk designer, men lærte å lage teaterdukker, nærmere bestemt marionetter, av Fritz Herbert Bross.
I hjemlandet fikk han sitt gjennombrudd i 1951 med sin første dukke, marionetten Clown Gustaf. Denne marionetten opptrådte han også med i Norge i 1978, da han hadde en gjesteopptreden i Bærum dukketeater og Oslo dukketeater. NRK-programmet Etter Dagsrevyen hadde i den anledning et innslag der Albrecht Roser opptrådte og ble intervjuet av programleder Jon Skolmen. En av Rosers andre dukker ble kalt Bestemor og var en tilsynelatende søt og sjarmerende gammel dame som ga til kjenne sitt syn på samfunnsordningen og livets absurditeter med en til dels ganske rå og bitende humor.
Roser hadde stor suksess med sine opptredener også utenfor Tyskland. Han gjennomførte 7 turneer i Asia og Australia, og hele 17 turneer i Nord- og Sør-Amerika. En rekke av turneene hans ble organisert med støtte fra det statlige tyske kulturinstituttet.

Pedagogisk virke

I 1977 ble Roser invitert til å være gjesteartist ved University of Connecticut i USA, nærmere bestemt ved universitetets Dukketeaterfakultet (Department of Puppetry). I 1983 etablerte Roser og Werner Knoedgen et nytt studium kalt Studiengang Figurentheater, som var en dukketeaterskole ved Staatliche Hochschule für Musik und Darstellende Kunst Stuttgart. Han var selv skolens rektor og underviste ved skolen.
Roser var også med på å etablere FITZ! Centrum für Figurentheater i Stuttgart. I 2001 etablerte han Internationale Institut für Marionetten – Bau und Spiel – Albrecht Roser (International Institute for String Puppetry – Construction and Performance – Albrecht Roser).
Roser var leder for interesseorganisasjonen Verband Deutscher Puppentheater e.V. (VDP) fra 1968 til 1978, og var president for  UNIMA Center Tyskland fra 1979 til 1982.
Roser var en viktig inspirator og læremester blant annet for Frank Soehnle, Alice Therese Gottschalk og Raphael Mürle, som alle utviklet seg til å bli betydelige figurteaterkunstnere med stor internasjonal suksess.
ǃXóõ

Alternative navn

Språket har mange forskjellige navn og betegnelser: N/u-san, Xatia (Katia, Kattea, Khatia, Vaalpens, |Kusi, |Eikusi, Masarwa), ǃKwi. Det er mye forvirring rundt disse navnene, noen av dem må muligens klassifiseres som egne språk, noen er egentlig dialekter til andre khoisan-språk.
Islandsk mesterskap i friidrett innendørs 2019

Islandsk mesterskap i friidrett innendørs 2019 (Meistaramót Íslands innanhúss 2019) ble arrangert 23. og 24. februar 2019, i Íþróttahöllin Kaplakrika i Hafnarfjörður i Reykjavík på Island.
Caithness Long Island Energy gasskraftverk

Caithness Long Island Energy gasskraftverk er et varmekraftverk i Brookhaven på Long Island i storbyområdet New York i det østlige USA. Anlegget har en installert produksjonskapasitet på 352 MW, fordelt på én blokk med 2+1 kogenerasjons gassturbiner. Operatør er energiselskapet Caithness Energy. Utstyret er vesentlig levert av Siemens og Nooter.
Kraftverket ble utbygd omkring årene 2005–2009. Brenselkilden er naturgass.
Jerez de la Frontera

Navnet

Byen er best kjent for sitt navn, som har gitt navn til den populære sterkvinen sherry, som blir produsert i store mengder i dette området av Spania. De la Frontera (ved grensen) refererer til grensen mellom kristne og muslimer i den tiden maurerne holdt til i Spania, byen lå ved grensen mellom disse folkegruppene. Selv om det i Andalucía er to andre byer som heter Jerez, tenker de fleste på Jerez de la Frontera når de hører Jerez omtalt.
Jerez lufthavn ligger rundt 10 km nord for sentrum og er tilgjengelig via motorvei. En jernbaneforbindelse er under anlegg.

Motorsport

Jerez' motorsportbane har hvert år siden 1987 vært arena for en runde i VM i motorsykkel. Banen har også vært brukt til Formel 1-løp, sist i 1997.
RepRap-prosjektet

RepRap-prosjektet er et initiativ for å lage en hovedsakelig selvreplikerende maskin som kan benyttes til hurtig prototyping og produksjon. En maskin for hurtig prototyping er en 3D-skriver som kan bygge objekter basert på en datamodell. Et av målene for prosjektet er evnen til å reprodusere de delene som er nødvendig for å bygge en ny versjon av seg selv.
RepRap-designet og tilhørende programvare baserer seg på "Open Source"-prinsipper.

Annen info

Det er god skikk å skrive ut deler til to nye maskiner som man gir bort eller selger til kostpris, for å spre utbredelsen av RepRap-maskiner. I tillegg er det en god ide å skrive ut et sett med deler til, så man har reservedeler til seg selv. En RepRap kan betale seg ved å printe nye RepRap-deler som selges på eBay eller på reprap.no.
Arctornis l-nigrum

Utseende

En middelsstor (vingespenn 37 – 56 mm) spinner, helt hvit bortsett fra en liten, C-formet, brun tegning på forvingen. Begge kjønn har fjærformede antenner, hos hunnen ganske smale. Vingene er temmelig brede, forvingene avrundet trekantede. Larven er mørk med brunrøde lengdestriper, kledt med kvaster av brunoransje, grå og hvite (det siste på sidene) hår. Hodekapselen er blå med brunoransje striper.

Levevis

Arten finnes i edelløvskoger og bøkeskoger. Larvene lever på bøk, lind og eik, av og til også på andre løvtrær. De voksne sommerfuglene flyr om natten i juni – juli. Hannene, men ikke hunnene, kommer gjerne til lys. Arten overvintrer som halvvoksne larver. Larvene er overraskende spreke, de kan løpe raskt over underlaget og også hoppe ved å krumme kroppen sammen og brått rette seg ut, for å unnvike en fiende.

Utbredelse

Arten finnes i Sør- og Mellom-Europa og videre østover til Kina og Japan, også sør til Nepal. I Norden finnes den bare i et begrenset område i det østlige Danmark (mangler på mesteparten av Jylland) og det sørligste Sverige (nordover til Göteborg) inkludert Öland. De siste årene er den også funnet et par ganger i det sørligste Finland.
Cretothyrea

Utseende

En middelsstor (ca. 18 millimeter) praktbille.

Utbredelse

Slekten ble beskrevet basert på et eksemplar fra Russland.
Donaukommisjonen

Donaukommisjonen er en mellomstatlig organisasjon stiftet for å oppfylle Overenskomsten om reguleringen av skipsfarten på Donau av 18. august 1948 (Beogradoverenskomsten). Ved stiftelsen i 1948 hadde kommisjonen sete i Galați. Fra 1954 er hovedkontoret i Budapest.
Beogradoverenskomsten slår fast retten til fri ferdsel for handels- og lystfartøyer på Donau. Overenskomstens formål er å styrke de økonomiske og kulturelle bånd mellom medlemsstatene og andre nasjoner.
Donaukommisjonen har 11 medlemsstater: Bulgaria, Tyskland, Kroatia, Moldova, Østerrike, Romania, Russland, Serbia, Slovakia, Ukraina og Ungarn. Kommisjonen består av en representant fra hvert medlemsland. Den velger blant sine egne en president, en visepresident og en sekretær for en valgperiode på tre år av gangen. Kommisjonen har til disposisjon et sekretariat med spesialister innenfor forskjellige fagområder. Sekretariatet ledes av en generaldirektør. Embetsspråket i Donaukommisjonen er tysk, fransk og russisk.
Donaukommisjonens ansvarsområde går fra Kelheim i Tyskland til Svartehavet. Dette er identisk med den delen av Donau som det er mulig å trafikkere med større skip.

Historie

Donaukommisjonens forløpere var Den europeiske Donaukommisjonen av 1856 og Den internasjonale Donaukommisjonen av 1921 som begge ble oppløst av Tyskland i 1940.
Donaukommisjonen ble etter forslag fra Sovjetunionen og mot vestmaktenes stemmer, stiftet under konferansen om Donau i Beograd i 1948. Medlemsstatene ble i tillegg til Sovjetunionen, Bulgaria, Ungarn, Romania, Ukraina, Tsjekkoslovakia og Jugoslavia.
Østerrike er medlem av kommisjonen fra 1960 og Tyskland fra 1998, da også tysk ble offisielt språk i kommisjonen i tillegg til fransk og russisk.
Donaukommisjonen er observatør i Den internasjonale kommisjonen for beskyttelse av Donau (ICPDR)
Fransk mesterskap i 24-timersløp 2018

Fransk mesterskap i 24-timersløp 2018 ble arrangert 20. oktober 2018 i Albi i Frankrike.
NKP-bedriftsaviser

NKP-bedriftsaviser ble utgitt av Norges Kommunistiske Parti på en rekke sentrale arbeidsplasser på siste del av 1920- og første del av 1930-tallet.
Midt på 1920-tallet omorganiserte NKP partiet. Mens medlemmene tidligere hadde vært organisert i stedslag satset man nå på å bygge opp grunnorganisasjoner på de mest sentrale arbeidsplassene. Disse «bedriftscellene» ga mange steder ut egne små aviser. Noe av stoffet i bedriftsavisene var politisk stoff fra partiet sentralt, men innholdet i de fleste ble dominert av artikler om egen arbeidsplass og egen bransje.
I en oversikt fra 1926 oppsummerte man at partiet alt hadde 16 bedriftsaviser i gang, med et samlet opplag på rundt 20 000 eksemplarer. Gjennom siste halvdel av 1920-tallet kom det ut 35-40 forskjellige aviser. Mange var enkle, primitive, stensilerte publikasjoner, men de største kom i trykt utgave. På slutten av 1920-tallet var NKP i sterk tilbakegang, noe som også preget aktiviteten i bedriftslagene og bidro til at bedriftsavisene mange steder forsvant. Samtidig konkurrerte bedriftsavisene med den vanlige avisdriften i NKP om de høyst begrensede ressursene i partiet.
Da NKP i 1930-1931 hadde en viss organisatorisk framgang ble det gjort nye anstrengelser for å gi ut slike aviser, og rundt 1932 hadde partiet trolig om lag 30 bedriftsaviser. Da avisene etter hvert forsvant hadde det dels sammenheng med partiets tilbakegang på 1930-tallet, dels med omleggingen av partiets politikk fra 1936. Da satset man på å bygge en bred front mot den framvoksende fascismen, og konsentrerte kreftene på arbeidsplassene om andre initiativ.
Åkershagan

Åkershagan er et område i Ottestad i Stange kommune i Hedmark fylke. Området ligger helt nord i Stange kommune, mot Åkersvika. På Åkershagan finner man en rekke offentlige institusjoner og Hedmark Næringspark

Hedmark Næringspark

Næringsparken omfatter 14 bygninger. Bygningsmassen forvaltes og leies ut til private og offentlige virksomheter gjennom selskapet Åkershagan Eiendom AS. Dette eiendomsselskapet eies av Stange kommune og Hedmark fylkeskommune.
Hongshan (Wuhan)

Hongshan (forenklet kinesisk: 洪山区, tradisjonell kinesisk: 洪山區; pinyin: Hóngshān Qū) er et bydistrikt i den subprovinsielle by Wuhan, hovedstaden i provinsen Hubei i Folkerepublikken Kina.
Det har et areal på 509 km² og teller 720 188 innbyggere (2004).
Carlos Javier Codina Thomatis

Karriere

Han deltar i alpine grener under Paralympiske vinterleker 2014, der han skal konkurrere i slalåm, storslalåm og boardercross.
Rapsodi over et tema av Paganini

Rapsodi over et tema av Paganini, op. 43 (også kjent som Paganini-rapsodien), er et verk for klaver og orkester komponert av Sergej Rakhmaninov mellom 3. juli og 18. august 1934 i Villa Senar. Stykket  har mange likhetstrekk med den klassiske pianokonserten, men er per definisjon mer å regne som en concertante eller en kvasi-konsert. Pianoets solistiske rolle er betydelig nedtonet, og instrumentet behandles i stedet mer som et likeverdig medlem av orkesteret. Stykket er bygd opp som et ensatsig variasjonsverk over Paganinis 24. og siste capricce for solofiolin, og fikk sin urframføring i Lyric Opera House i Baltimore 7. november 1934, med Philadelphia Orchestra (under ledelse av Leopold Stokowski) og komponisten selv bak klaveret. Samme besetning gjorde også den første innspillingen av verket 24. desember 1934 i New Jersey. 
Mest kjent er utvilsomt variasjon nr. 18, som har blitt benyttet i utallige filmer, TV-serier og reklamer. Variasjonen går også under kallenavnet «Rakhmaninovs største hit».
Neuschwanstein

Historie

Opprinnelig var det en borg der hvor dagens slott ligger. Frem til kong Ludwigs levetid var borgen bevart som ruin. Kongen ville skape ruinen om til et slikt slott som ble bebodd av de gamle tyske riddere. Grunnstensnedleggelsen for det nye slottet fant sted 5. september 1869, og slottet kunne tas ibruk i 1884.
I juni 1886 besluttet den regjeringen av Bayern å avskjedige kongen som bodde da på slottet. Den 11. juni ble Ludwig tvunget til å forlate slottet og stilt under oppsyn av Bernard von Gudden. Den 13 juni døde både Ludwig og Bernard ved uforklarte omstendigheter nær innsjøen Starnberg og slottet Berg. Før sin død bodde Ludwig på slottet i bare 117 dager og etter hans død ble slottet åpnet for besøkende.
Men selv ved Ludwigs død i 1886 var slottet ikke helt ferdigstilt; betegnende er at tronen fremdeles manglet i den store tronsalen. Etter kongens død ble tårnet og ridderhuset i litt forenklet form fullendt.
På grunn av sin beliggenhet ble slottet ikke ødelagt i løpet av de to verdenskrigene. Inntil 1944 ble slottet brukt av tyskerne som et lagringsted for kunst som ble plyndret av Tyskland fra Frankrike. I april 1945 ville tyskerne avvikle slottet sammen med kunsten for å hindre deres overgang til Tysklands fiender men planen ble aldri gjennomført.
Ved slutten av annen verdenskrig ble noen av den tyske riksbanks gullreserver lagret i slottet, men i krigens siste dager ble de fjernet av ukjente og ifølge rykter senket i den nærliggende Alatsjøen.
Prosjektet New 7 Wonders valgte Neuschwanstein som en av de 21 kandidatene i verden til å kåres som et av verdens syv nye underverker, men slottet nådde ikke helt opp.

I dag

Slottet er en av de mest populære destinasjonene for turister i Europa og har rundt 1,3 millioner besøkende i året. På grunn av sikkerhetsårsaker er den eneste måten til å besøke stedet ved en 35 minutter lang ført tur. I løpet av månedene juni-august besøker om lag 6000 mennesker slottet om dagen. Siden slottet ble åpnet for besøkende har mer enn 60 millioner mennesker besøkt stedet. I 2004 utgjorde alle inntektene for slottet fra turistkilder 6,5 millioner euro.
Ved Rigets Port

Ved Rigets Port, Forspil er et drama av forfatteren Knut Hamsun. Det ble utgitt i 1895 i København av P.G. Philipsens Forlag. Stykket fikk sin uroppførelse på Christiania Theater 28. oktober 1896.
Ved Rigets Port er første del i en trilogi, der de andre delene er Livets Spil og Aftenrøde. Slutningsspil. Trilogien var åpningsforestilling da Oslo Nye Teater åpnet 26. februar 1929.
Striomecyna

Levevis

Larvene lever i død ved.

Utbredelse

Arten lever på Komorene.
Måleenhet

Måleenhet eller målenhet er en grunnenhet, det vil si en fast verdi eller gitt størrelse, til bruk ved måling. Når de samme enhetene blir brukt ved måling av samme slags størrelser, blir det mulig å sammenlikne ulike mengder. Da kan en også beregne og måle noe nøyaktig og uttrykke dette i tallverdier. Det er forskjellige enhetssystemer, blant annet SI-systemet (det metriske enhetssystemet), CGS-systemet og britiske og amerikanske enheter. 
Innen naturvitenskap, for eksempel fysikk, men også innen handel og andre målbare fag, er en måleenhet (ofte bare kalt enhet) den faktoren eller betegnelsen en skriver etter et tall når en skal anføre verdien av en fysisk størrelse. Alle alminnelige enheter har nøyaktig definerte verdier og standardiserte navn. Enkelte har også egne symboler. 
Før innføringen av metersystemet ble påbegynt i Norge i 1875, fantes det en rekke ulike norske måleenheter. Det finnes også mange uoffisielle måleenheter. Eksempelvis gamle nordiske lengdemål brukes fortsatt i dagliglivet, skjønt flere av dem mangler en nøyaktig definisjon.

SI-systemet og omregninger

Internasjonalt har SI-systemet definert et sett med enheter man kan regne med uten å måtte bruke omregninger mellom forskjellige enheter for samme fysiske type verdi. Eksempler på måleenheter er meter (m), sekund (s) og ampere (A) som brukes til å måle henholdsvis lengde, tid og elektrisk strøm. 
Ved en del fysiske utregninger vil oppsett av enhetene i formelen gi en god kontroll om svaret har riktig og forventet enhet.